Document ID: 32005R0644

KOMISIJAS REGULA (EK) Nr. 644/2005
(2005. gada 27. aprīlis),
ar ko atļauj īpašu identifikācijas sistēmu liellopiem, kurus audzē apstiprinātās telpās kultūrvēsturiskiem mērķiem, kā paredzēts Eiropas Parlamenta un Padomes Regulā (EK) Nr. 1760/2000
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 4. panta 1. punkta trešo daļu un 10. panta ievada frāzi un a) punktu,
tā kā:
(1)
Regula (EK) Nr. 1760/2000 paredz, ka katrai dalībvalstij ir jāizveido liellopu identifikācijas sistēma, kurā iekļauti vairāki identificēšanas un reģistrācijas elementi. Jo īpaši tā paredz, ka visus tos dzīvniekus, kuri saimniecībā dzimuši pēc 1997. gada 31. decembra vai kuri paredzēti Kopienas iekšējai tirdzniecībai pēc 1998. gada 1. janvāra, kā arī to, ka tos dzīvniekus saimniecībās Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā, kas piedzimuši, līdz minētās valstis pievienojās ES, vai arī tos, kuri paredzēti Kopienas iekšējai tirdzniecībai pēc pievienošanās, identificēs ar kompetentās iestādes apstiprinātām krotālijām (“apstiprinātās krotālijas”), piestiprinot abām ausīm. Tā arī paredz, ka uz abām krotālijām jābūt vienādam, vienreizējam identifikācijas kodam (“vienreizējais identifikācijas kods”), tādējādi ļaujot identificēt katru dzīvnieku atsevišķi, kā arī saimniecību, kurā tas piedzimis.
(2)
Regulā (EK) Nr. 1760/2000 arī noteikts, ka tos liellopus, kas paredzēti kultūras un sporta pasākumiem (izņemot gadatirgiem un izstādēm), var identificēt vai nu pēc krotālijas, vai arī pēc tādas identifikācijas sistēmas, kas piedāvā līdzvērtīgas garantijas un ko apstiprinājusi Komisija.
(3)
Komisijas 1999. gada 17. decembra Regula (EK) Nr. 2680/1999, ar ko apstiprina kultūras un sporta pasākumiem paredzēto buļļu identifikācijas sistēmu (2), paredz noteikumus attiecībā uz buļļiem, kas reģistrēti noteiktu organizāciju ciltsgrāmatās. Tomēr minētā regula attiecas tikai uz noteiktām buļļu šķirnēm un organizācijām noteiktās dalībvalstīs
(4)
Tādēļ ir lietderīgi pieņemt atsevišķu regulu, ar kuru izveido īpašu identifikācijas sistēmu dzīvniekiem, kurus kompetentā iestāde atzinusi par tādiem, kas audzēti kultūrvēsturiskiem mērķiem (“dzīvnieki”) telpās, kuras šim nolūkam apstiprinājusi minētā iestāde (“telpas”).
(5)
Īpašajai identifikācijas sistēmai saskaņā ar Regulu (EK) Nr. 1760/2000 jāparedz atkāpes tikai attiecībā uz apstiprināto krotāliju piestiprināšanu un noņemšanu. Šī regula neierobežo citu Regulas (EK) Nr. 1760/2000 noteikumu piemērošanu.
(6)
Atkāpjoties no Regulas (EK) Nr. 1760/2000, ir lietderīgi nodrošināt to, lai apstiprinātās krotālijas var noņemt bez kompetentās iestādes atļaujas, bet tās uzraudzībā, pēc tam, kad dzīvnieki ir pārvietoti uz telpām, un ka šādas krotālijas nav nepieciešams piestiprināt dzīvniekiem, kas piedzimuši šādās telpās. Abos gadījumos dzīvnieki jāmarķē ar īpašām identifikācijas zīmēm. Apstiprinātās krotālijas jāpiestiprina dzīvniekiem, kad tos pārvieto no telpām, un tās jāpievieno dzīvniekiem, ja tie tiek tieši pārvesti uz citām telpām.
(7)
Šajā regulā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu,
IR PIEŅĒMUSI ŠO REGULU.
1. pants
Priekšmets
Ar šo regulu izveido īpašu identifikācijas sistēmu liellopiem, kurus kompetentā iestāde atzinusi par tādiem, kas audzēti kultūrvēsturiskiem mērķiem (“dzīvnieki”) telpās, kuras šim nolūkam apstiprinājusi kompetentā iestāde (“telpas”).
2. pants
Regulas (EK) Nr. 1760/2000 4. panta 1. punkta pirmajā daļā paredzētā krotāliju noņemšana un piestiprināšana
1. Dzīvnieku turētāju rīcībā vienmēr jābūt divām krotālijām, ko apstiprinājusi kompetentā iestāde saskaņā ar Regulas (EK) Nr. 1760/2000 4. panta 1. punkta pirmo daļu (“apstiprinātās krotālijas”).
2. Atkāpjoties no Regulas (EK) Nr. 1760/2000 4. panta 5. punkta, kas paredz dzīvniekus pārvietot uz telpām, apstiprinātās krotālijas var noņemt no dzīvniekiem bez kompetentās iestādes atļaujas, bet tās uzraudzībā, ar nosacījumu, ka dzīvnieki tiks marķēti ar kompetentās iestādes izvēlētajiem identifikācijas līdzekļiem ne vēlāk par dienu, kurā tiks noņemtas apstiprinātās krotālijas, kā paredzēts šīs regulas 3. panta 1. punktā.
3. Atkāpjoties no Regulas (EK) Nr. 1760/2000 4. panta 2. punkta pirmās daļas, ja dzīvnieki piedzimuši telpās, tiem nav obligāti jāpiestiprina apstiprinātās krotālijas, ar nosacījumu, ka tad, kad minētie dzīvnieki ir vismaz 20 dienas veci, tos marķē ar kompetentās iestādes izvēlētajiem identifikācijas līdzekļiem, kā paredzēts šīs regulas 3. panta 1. punktā.
4. Pirms dzīvnieki tiek aizvesti no telpām, tiem piestiprina apstiprinātās krotālijas.
Tomēr, ja dzīvnieki tiek tieši pārvietoti uz citām telpām, kas atrodas tajā pašā valstī un ir minētas 1. pantā, ir pietiekoši, ja apstiprinātās krotālijas dzīvniekiem pievieno pārvietošanas laikā.
3. pants
Identifikācijas līdzekļi
1. Dzīvniekus identificē pēc vienreizējā identifikācijas koda, kā paredzēts Regulas (EK) Nr. 1760/2000 4. panta 1. punkta pirmajā daļā. Minēto kodu ietver vienā no šīm formām, un to nosaka kompetentā iestāde:
a)
divas plastmasas vai metāla krotālijas;
b)
viena plastmasas vai metāla krotālija kopā ar degzīmi;
c)
tetovējums vai
d)
elektronisks identifikators, kas ietverts atgremotāju elektroniskās identificēšanas kapsulās.
2. Atkāpjoties no 1. punkta, kompetentā iestāde var nolemt, ka dzīvnieki ir identificējami ar elektroniskās identificēšanas līdzekļiem injicējamu transponderu veidā, ar nosacījumu, ka šādā veidā identificētie dzīvnieki nenonāk pārtikas apritē.
4. pants
Īpašs reģistrācijas kods
Kompetentā iestāde katrai telpai piešķir īpašu reģistrācijas kodu.
Šo kodu reģistrē attiecīgās valsts liellopu elektroniskajā datubāzē, kā paredzēts Regulas (EK) Nr. 1760/2000 5. pantā.
5. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 27. aprīlī

Labels: 7
3
15
6